মামলায় বাদীপক্ষের আইনজীবী নুরুল হাসান রুবা বিষয়টি নিশ্চিত করে এ প্রতিবেদককে বলেন, ৩০ নম্বর ওয়ার্ডের বিএনপি মনোনীত কাউন্সিলর প্রার্থী ও বর্তমান কাউন্সিলর মুহা. আমানউল্লাহ আমান বাদী হয়ে মামলাটি দায়ের করেন। মামলায় ১৫ মে অনুষ্ঠিত খুলনা সিটি কর্পোরেশন নির্বাচনে রূপসা স্কুলসহ বিভিন্ন কেন্দ্রে জাল ভোট প্রদান, কেন্দ্র থেকে মারধর করে প্রার্থী (বাদী) সহ এজেন্টদের বের করে দেয়া, মেয়র, কাউন্সিলর ও সংরক্ষিত আসনের কাউন্সিলরের প্রদত্ত ভোটের হিসেবে গড়মিলসহ ভোট গ্রহণে নানা অনিয়মের অভিযোগ আনা হয়েছে। এছাড়া ব্যালট পেপার ও মুড়ি বইয়ের সীল-সই অমিল এবং জাল ভোটের বিভিন্ন চিত্র মামলায় তুলে ধরা হয়েছে বলেও জানান তিনি। আদালত আরজিটি আমলে নিয়ে গ্রহণযোগ্যতা শুনানির জন্য আগামী ১৭ আগস্ট পরবর্তী দিন ধার্য করেছেন।